**CONTRAVENŢII ŞI INFRACŢIUNI**

Diferenţa dintre contravenţie şi infracţiune este gradul de pericol social. Prin urmare, vom defini **contravenţia** ca fiind încălcarea dispoziţiilor unei legi, regulament, etc., care, având un grad redus de pericol social, este sancţionată cu o pedeapsă. **Infracţiunea** este o faptă care prezintă pericol social, constând în încălcarea unei legi penale, în săvârşirea, cu vinovăţie, a unei abateri de la legea penală şi care este sancţionată de lege.

Săvârşirea unei infracţiuni atrage:

* răspunderea penală;
* anularea permisului de conducere;

**Tipuri de infracţiuni:**

1. prevăzute de codul penal:

- uciderea sau vătămarea integrităţii corporale ori a sănătăţii uneia sau mai multor persoane precum şi distrugerea unuia sau mai multor vehicule săvârşită din culpă ca urmare a nerespectării regulilor de circulaţie

2. prevăzute de legislaţia rutieră (art. 84 - 94 din OUG):

* punerea în circulaţie sau conducerea pe drumurile publice a unui autovehicul ori remorci neînmatriculate;
* punerea în circulaţie sau conducerea pe drumurile publice a unui autovehicul cu număr fals de înmatriculare ori tractarea unei remorci cu număr fals de înmatriculare;
* conducerea pe drumurile publice a unui autovehicul care nu are drept de circulaţie în România sau a unui autovehicul al cărui certificat de înmatriculare a fost reţinut pentru defecţiuni tehnice grave la sistemul de direcţie ori frânare şi ale cărui plăcuţe cu numere de înmatriculare au fost retrase;
* conducerea pe drumurile publice a unui autovehicul de către o persoană care:
* nu posedă permis sau al cărui permis de conducere este necorespunzător categoriei din care face parte vehiculul respectiv
* i-a fost retras sau anulat permisul
* i-a fost suspendat dreptul de a conduce autovehicule;
* încredinţarea cu bună ştiinţă a unui autovehicul, pentru a fi condus pe drumurile publice, unei persoane care:
* nu posedă permis de conducere sau categorie corespunzătoare;
* i-a fost retras sau anulat permisul;
* i-a fost suspendat dreptului de a conduce autovehicule;
* suferă de o boală psihică ori se află sub influenţa unor produse ori substanţe stupefiante sau a medicamentelor cu efecte similare acestora.
* conducerea pe drumurile publice a unui autovehicul de către o persoană care are o îmbibaţie alcoolică de peste 0,80 g/1 alcool pur în sânge ori o concentraţie ce depăşeşte 0,40 mg/1 alcool pur în aerul expirat sau care se află sub influenţa unor substanţe ori produse stupefiante sau medicamente cu efecte similare acestora;
* refuzul, împotrivirea sau sustragerea unei persoane care conduce pe drumurile publice un autovehicul de a se supune recoltării probelor biologice în vederea stabilirii alcoolemiei ori a consumului de produse sau substanţe stupefiante ori a medicamentelor cu efecte similare acestora sau testării aerului expirat;

Conducătorul auto testat cu un mijloc tehnic certificat poate solicita şi recoltarea probelor biologice în vederea stabilirii alcoolemiei (în cazul în care are până la 0,40mg/1 în aerul expirat; dacă are peste 0,40mg/1 în aerul expirat este obligată să se supună recoltării probelor biologice).

* părăsirea locului accidentului fără încuviinţarea poliţiei ori a procurorului care efectuează cercetarea locului faptei, precum şi modificarea sau ştergerea urmelor accidentului de către conducătorul oricărui vehicul angajat într-un accident de circulaţie de pe urma căruia a rezultat uciderea sau vătămarea integrităţii corporale ori a sănătăţii uneia sau mai multor persoane ori dacă accidentul s-a produs ca urmare a unei infracţiuni

Pot părăsi locul accidentului fără încuviinţare:

1. conducătorii autovehiculelor aparţinând poliţiei, serviciului de ambulanţă, pompierilor, apărării civile, Ministerului Apărării Naţionale (destinate controlului circulaţiei vehiculelor din parcul propriu sau care însoţesc coloane militare), jandarmeriei, unităţilor speciale ale Serviciului Român de Informaţii şi Serviciului de Protecţie şi Pază, care au în funcţiune dispozitivele de avertizare sonoră şi luminoasă şi se află în misiune, cu obligaţia de a anunţa imediat Poliţia şi, dupa terminarea misiunii, de a se prezenta la sediul unităţăii de poliţie de pe raza căreia s-a produs infracţiunea;
2. conducătorii vehiculelor care, în lipsa altor mijloace de transport, transportă ei înşişi persoanele rănite la cea mai apropiată unitate sanitară în măsură a da asistenţă medicală necesară, dacă se înapoiază imediat la locul accidentului.

* consumul de alcool sau de produse ori substanţe stupefiante sau al medicamentelor cu efecte similare acestora, după producerea unui accident de circulaţie de pe urma căruia a rezultat moartea sau vătămarea integrităţii corporale ori a sănătăţii uneia sau mai multor persoane, până la testarea alcoolului în aerul expirat sau recoltarea probelor biologice;

**Nu constitute infracţiune** consumul de medicamente cu efecte similare produselor sau substanţelor stupefiante, după producerea accidentului de circulaţie şi până la sosirea poliţiei la faţa locului, dacă acestea sunt administrate de personal medical autorizat, în cazul în care acestea sunt impuse de starea de sănătate sau de vătămarea corporală a conducătorului auto.

* distrugerea, degradarea ori aducerea în stare de neîntrebuinţare, cu intenţie, a indicatoarelor, semafoarelor, amenajărilor rutiere sau a vehiculelor ori crearea de obstacole pe carosabil, dacă prin aceasta se pune în pericol siguranţa circulaţiei pe drumurile publice.

**Răspunderea contravenţională**(art. 95, 96 din OUG)

Încălcarea dispoziţiilor prezentei ordonaţe de urgenţă, altele decât cele care întrunesc elementele constitutive ale unei infracţiuni, constituie contravenţie şi se sancţionează cu:

* avertisment ori cu amendă ca sancţiune principală;
* şi sancţiuni contravenţionale complementare;

Sancţiunile contravenţionale complementare au ca scop înlăturarea unei stări de pericol şi preîntâmpinarea săvârşirii altor fapte interzise de lege şi sunt următoarele:

- aplicarea punctelor de penalizare;

- suspendarea exercitării dreptului de a conduce, pe timp limitat;

- confiscarea bunurilor destinate ori folosite la săvârşirea contravenţiilor prevăzute de prezenta ordonanţă de urgenţă;

- imobilizarea vehiculului;

- radierea din oficiu a înmatriculării sau înregistrării vehiculului;

**Reţinerea permisului de conducere** (art. 111 din OUG)

Reţinerea permisului de conducere reprezintă deposedarea de permis până la soluţionarea cauzei sau din cauza nevalidităţii actului în sine (deteriorare, etc.). O dată cu constatarea faptei şi reţinerea permisului, poliţistul rutier eliberează dovada înlocuitoare cu sau fără drept de circulaţie.

Permisul de conducere se reţine în următoarele situaţii:

1. când titularul a cumulat cel puţin 15 puncte de penalizare într-un an;
2. când titularul a cumulat cel puţin 10 puncte de penalizare în decurs de 6 luni de la data expirării duratei de suspendare;
3. când titularul a săvârşit o infracţiune prevăzută de regulament cu excepţia situaţiei când nu poseda permis de conducere;
4. când titularul acestuia a săvârşit o infracţiune din culpă ca urmare a nerespectării dispoziţiilor legale privind circulaţia pe drumurile publice;
5. când prin hotărâre judecătorească rămasă definitivă împotriva titularului acestuia s-a dispus interzicerea drepturilor prevăzute de Codul penal;
6. când fapta conducătorului de autovehicul a fost urmarită ca infracţiune prevăzută de ordonanţa de urgenţă, iar procurorul sau instanţa de judecată a dispus înlocuirea răspunderii penale cu una dintre sancţiunile cu caracter administrativ prevăzute de Codul penal;
7. deţinătorul nu a preschimbat permisul de conducere, emis anterior datei de 1 decembrie 1996, cu ultimul model aflat în uz;
8. la schimbarea numelui ori a domiciliului titularului;
9. când titularul a fost declarat inapt pentru a conduce autovehicule sau tramvaie pe drumurile publice de către o instituţie medicală autorizată;
10. când prezintă modificări, ştersături, adăugări ori se află, în mod nejustificat, asupra altei persoane;
11. când este deteriorat;

1) când titularul a săvârşit una dintre contravenţiile pentru care permisul de conducere se reţine în vederea suspendării dreptului de a conduce autovehicule o dată cu constatarea faptei.

**Retragerea permisului de conducere** (art. 197 din Regulament)

Retragerea permisului de conducere reprezintă deposedarea de permis pe motive medicale (pentru inaptitudine medicală) sau psihologice.

**Reţinerea certificatului de înmatriculare sau de înregistrare ori dovada de înlocuire a acestuia (art. 112 din OUG, art. 198 din Regulament)**

Se eliberează dovada înlocuitoare cu sau fără drept de circulaţie. Se reţine în următoarele cazuri:

1. vehiculul nu are efectuată inspecţia tehnică periodică valabilă (cu drept de circulaţie 15 zile);
2. nu sunt respectate normele tehnice constructive referitoare la transportul produselor periculoase (fără drept de circulaţie şi retragerea plăcuţelor cu numărul de înmatriculare);
3. vehiculul circulă noaptea fără faruri sau lămpi de semnalizare, dispozitivele de iluminare şi semnalizare luminoase, mijloacele fluorescent - reflectorizante, prevăzute în normele tehnice în vigoare (fără drept de circulaţie);
4. vehiculul circulă cu defecţiuni majore la sistemele de iluminare - semnalizare sau cu alte dispozitive decât cele omologate (cu drept de circulaţie de 15 zile);
5. sistemul de frânare de serviciu este defect (fără drept de ciculaţie);
6. sistemul de frânare de ajutor sau de staţionare este defect (cu drept de circulaţie 15 zile);
7. mecanismul de direcţie prezintă uzuri peste limitele admise (fără drept de circulaţie);
8. anvelopele au alte dimensiuni sau caracteristici decât cele prevăzute în cartea de identitate a vehiculului, prezintă tăieturi sau rupturi ale cordonului ori sunt uzate peste limita legal admisă - adâncimea profilului în partea cea mai uzată nu trebuie să fie mai mică de 1,6 mm (cu drept de circulaţie 15 zile);
9. zgomotul în mers sau staţionare depăşeşte limita legal admisă pentru tipul de vehicul respectiv (cu drept de circulaţie 15 zile);
10. motorul emite noxe poluante peste limitele legal admise (cu drept de circulaţie 15 zile);
11. elementele dispozitivului de cuplare pentru remorcare prezintă uzuri pronunţate ori nu sunt compatibile, fiind de natură să provoace desprinderea remorcii sau dezechilibrarea ansamblului (fără drept de circulaţie);

1. autovehiculul sau tramvaiul are aplicate pe parbriz, lunetă sau geamurile laterale afişe sau reclame publicitare, folii neomologate şi/sau nemarcate corespunzător ori accesorii care restrâng sau estompează vizibilitatea în timpul mersului, atât din interior, cât şi din exterior (cu drept de circulaţie 15 zile);

1. autovehiculul are aplicat pe partea frontală şi/sau posterioară a acestuia afişe, înscrisuri sau reclame care diminuează eficacitatea dispozitivelor de iluminare şi semnalizare luminoasă ori citirea numărului de înmatriculare (cu drept de circulaţie 15 zile);
2. autovehiculul prezintă scurgeri semnificative de carburant sau lubrifiant (cu drept de circulaţie 15 zile);
3. plăcuţele cu numere de înmatriculare sau înregistrare nu sunt conforme cu standardul sau au aplicate dispozitive de iluminare, altele decât cele omologate (fără drept de circulaţie şi retragerea plăcuţelor cu numărul de înmatriculare);
4. datele din certificatul de înmatriculare sau de înregistrare nu concordă cu caracteristicile tehnice ale vehiculului (fără drept de circulaţie şi retragerea plăcuţelor cu numărul de înmatriculare);
5. vehiculul nu a fost radiat din circulaţie în cazurile prevăzute în OUG 195/2002 (fără drept de circulaţie şi retragerea plăcuţelor cu numărul de înmatriculare);
6. vehiculul nu este asigurat de răspundere civilă în caz de pagube produse terţilor prin accidente de circulaţie, conform legii (fără drept de circulaţie şi retragerea plăcuţelor cu numărul de înmatriculare);
7. deţinătorul vehiculului nu a preschimbat certificatul de înmatriculare sau de înregistrare, iî conformitate cu prevederile legale (cu drept de circulaţie 15 zile);
8. vehiculul nu are montată una dintre plăcuţele cu numărul de înmatriculare sau de înregistrare (cu drept de circulaţie 15 zile);
9. vehiculul are lipsă elemente ale caroseriei ori aceasta este într-o stare avansată de degradare (cu drept de circulaţie 15 zile);
10. lipsa dotărilor obligatorii pe autovehicule destinate învăţării conducerii autovehiculelor în procesul de instruirii persoanelor în vederea obţinerii permisului de conducere, prevăzute de reglementările în vigoare (cu drept de circulaţie 15 zile).

**Suspendarea dreptului de a conduce autovehicule** (art. 115 din OUG, art. 209 - 214 din Regulament)

Suspendarea exercitării dreptului de a conduce autovehicule atunci când titularul a acumulat punctele pentru care se suspendă permisul de conducere se aprobă de către autorităţile în raza cărora domiciliază titularul permisului, iar pentru contravenţiile pentru care permisul se suspendă o dată cu constatarea faptei de către autorităţile pe raza cărora contravenientul a săvârşit fapta, la propunerea poliţistului care a constatat contravenţia.

În cazul concursului de contravenţii care atrag şi puncte de penalizare, suspendarea exercitării dreptului de a conduce autovehicule se stabileşte după cum urmează:

1. pe o perioadă de **30 de zile,** dacă punctele prevăzute pentru fiecare contravenţie, însumate cu punctele din evidenţă, totalizează 15 puncte;
2. pe o perioadă de **60 de zile:**

* dacă punctele prevăzute pentru fiecare contravenţie, însumate cu punctele din evidenţă, totalizează între 16 şi 20 de puncte;
* dacă în decurs de 6 luni de la data expirării duratei de suspendare titularul permisului de conducere a săvârşit contravenţii care cumulează 10 puncte de penalizare;

c) pentru o perioadă de **90 de zile:**

* dacă punctele prevăzute pentru fiecare contravenţie, însumate cu punctele din evidenţă, totalizează peste 20 puncte
* dacă fapta conducătorului auto a fost urmărită ca infracţiune prevăzută de ordonanţa de urgenţă, iar instanţa de judecată sau procurorul a dispus înlocuirea răspunderii penale cu una dintre sancţiunile contravenţionale complementare
* dacă conducătorul de vehicul a săvârşit una dintre următoarele abateri:

1. conducerea unui autovehicul sau tramvai sub influenţa băuturilor alcoolice sau a substanţelor ori produselor stupefiante sau medicamentelor cu efecte similare acestora, dacă este constatată, potrivit legii, cu mijloace tehnice certificate;
2. conducerea vehiculului cu defecţiuni tehnice grave la sistemul de frânare sau la mecanismul de direcţie, dacă sunt constatate de poliţie împreună cu specialiştii instituţiilor abilitate;
3. depăşirea cu mai mult de 50 km/h a vitezei maxime admise pe sectorul de drum respectiv şi pentru categoria din care face parte autovehiculul condus, constatată, potrivit legii, cu mijloace tehnice certificate;
4. nerespectarea regulilor de trecere la nivel cu calea ferată (atunci când conducătorii de vehicule nu opresc în mod obligatoriu vehiculul când luminile roşii alternativ intermitente şi semnalele acustice sunt în funcţiune, iar barierele sunt ridicate, în curs de coborâre sau coborâte)
5. nerespectarea semnalelor poliţiştilor la trecerea coloanelor oficiale sau intercalarea ori ataşarea la o astfel de coloană;
6. neoprirea la semnalul regulamentar al poliţistului, în scopul sustragerii de la control, dacă a fost necesară urmărirea pentru oprire;
7. nerespectarea semnificaţiei culorii roşii a semaforului, a regulilor privind prioritatea de trecere ori a celor de depăşire, dacă prin aceasta s-a produs un accident.
8. neanunţarea şi/sau neprezentarea la unitatea de poliţie competentă, în 24 de ore de la implicarea într-un accident, dacă acesta a avut ca urmare pagube materiale.

O dată cu reţinerea permisului de conducere, titularului i se eliberează o dovadă înlocuitoare cu drept de circulaţie pentru o perioadă de 15 zile, cu excepţia cazurilor prevăzute la punctul 1,2,5,6 şi 8), când aceasta se eliberează fără drept de circulaţie.

Perioadele de suspendare pot fi reduse, dar nu mai puţin de 30 de zile, dacă titularul permisului a fost declarat admis la testul de verificare a cunoaşterii regulilor de circulaţie - art. 219 pct. 3, 4, 5 + art. 221 din Regulament), cu excepţia cazurilor când permisul a fost suspendat pe o perioadă de 30 de zile, precum şi în situaţia când fapta a fost urmarită ca infracţiune, iar procurorul sau instanţa de judecată a dispus înlocuirea răspunderii penale cu una dintre sancţiunile cu caracter administrativ, cu condiţia să nu mai fi beneficiat de o astfel de măsură în ultimii 3 ani.

Contravenientul este obligat să se prezinte la unitatea de poliţie în termen de 5 zile de la primirea înştiinţării scrise comunicate de aceasta, pentru a preda permisul de conducere. Neprezentarea la termenul stabilit, în mod nejustificat, atrage majorarea cu 30 de zile a duratei suspendări exercitării dreptului de a conduce.

Suspendarea exercitării dreptului de a conduce atrage anularea punctelor de penalizare cumulate până la data săvârşirii faptei pentru care s-a dispus sancţiunea contravenţională complementară.

**Reţinerea atestatului profesional**

Atestatul profesional se reţine atunci când se constată faptul că valabilitatea acestuia a expirat şi se consemnează în procesul verbal de constatare a contravenţiei.

**Restituirea permisului de conducere** (art. 104, 106, 113 din OUG)

Permisul de conducere se restituie titularului de către autoritatea competentă pe raza căreia îşi are domiciliul sau reşedinţa, în cazul străinilor, când perioada de suspendare a exercitării dreptului de a conduce a expirat. În această situaţie titularul permisului de conducere intră în posesia documentului prezentând dovada înlocuitoare a acestuia, în original, precum şi actul de identitate.

Permisul de conducere se restituie titularului de către autoritatea competentă care a reţinut documentul:

1. la expirarea perioadei de suspendare;
2. la încetarea măsurii de siguranţă prevăzută la art. 112 lit. C din Codul penal;
3. în baza ordonanţei procurorului prin care s-a dispus neînceperea urmăririi penale, scoaterea de sub urmărirea penală sau încetarea urmăririi penale;
4. la data rămânerii definitive a hotărârii judecătoreşti prin care s-a dispus achitarea inculpatului ori procesul verbal de constatare a contravenţiei a fost anulat;
5. la încetarea motivelor pentru care s-a dispus retragerea documentului.

Cererea de restituire a permisului de conducere trebuie să fie însoţită de documente care să ateste una dintre situaţiile pentru care se restituie documentul, de dovada înlocuitoare a acestuia şi de actul de identitate al solicitantului.

Permisul de conducere se restituie şi în cazul în care contravenientul a exercitat calea de atac împotriva procesului-verbal de constatare a contravenţiei în condiţiile prevăzute de lege, iar instanţa de judecată nu a soluţionat cauza ori hotărârea judecătorească a rămas definitivă dupa 1 an de zile de la introducerea plângerii, situaţii în care intervine termenul de prescripţie a executării sancţiunii.

Până la expirarea perioadei de suspendare a exercitării dreptului de a conduce, conducătorul de vehicul şi tramvai trebuie să se prezinte la serviciul poliţiei rutiere care îl are în evidenţă, pentru verificarea cunoaşterii regulilor de circulaţie (13 puncte din 15), după cum urmează:

1. când permisul de conducere i-a fost reţinut pentru consum de băuturi alcoolice, sau pentru nerespectarea regulilor referitoare la prioritatea de trecere, depăşirea sau trecerea la culoarea roşie a semaforului, dacă prin aceasta s-a produs un accident de circulaţie din care a rezultat avarierea unui vehicul sau alte pagube matenale;
2. când fapta a fost urmărită ca infracţiune prevăzută de prezenta ordonanţă de urgenţă, iar instanţa de judecată sau procurorul a dispus înlocuirea răspunderii penale cu una dintre sancţiunile cu caracter administrativ prevăzute la art. 91 din Codul Penal;
3. când a solicitat reducerea perioadei de suspendare a exercitării dreptului de a conduce.

Perioada de suspendare a exercitării dreptului de a conduce autovehicule sau tramvaie se prelungeşte cu 30 de zile, dacă titularul permisului de conducere nu promovează testul de cunoaştere a regulilor de circulaţie, în situaţii1e prevăzute de alin. anterior punctul (1) şi (2), sau nu se prezintă la serviciul poliţiei rutiere pentru susţinerea verificării cunoaşterii regulilor de circulaţie.

Titularul permisului de conducere eliberat de o autoritate straină, împotriva căruia s-a dispus suspendarea dreptului de a conduce, poate solicita şefului poliţiei rutiere pe raza căreia a fost constatată fapta, restituirea documentului, înainte de expirarea perioadei de suspendare, cu cel mult o zi lucrătoare înainte de data părăsirii teritoriului României.

În situaţia restituirii permisului de conducere conform aliniatului anterior, Inspectoratul General al Poliţiei Române comunică sancţiunea aplicată autorităţii străine care a eliberat documentul.

**Anularea permisului de conducere** (art. 114 din OUG, art. 203 din Regulament)

Anularea permisului de conducere se dispune de către autorităţile, pe raza cărora s-a petrecut fapta sau de către aceleaşi autorităţi, pentru faptele constatate de politiştii din subordine, în baza hotărârii judecătoreşti rămase definitivă în următoarele situaţii:

1. pentru infracţiunile care au avut ca urmare moartea sau vătămarea gravă a integrităţii corporale ori sănătăţii uneia sau mai multor persoane ori de distrugere a unuia sau mai multor vehicule, săvârşite ca urmare a nerespectării regulilor de circulaţie;
2. pentru infracţiunile prevăzute de legislaţia rutieră cu excepţia situaţiei când persoana respectivă nu posedă permis de conducere auto;
3. în cazul aplicării pedepsei complementare a interzicerii exercitării profesiei sau ocupaţiei de conducător de vehicule;
4. permisul de conducere a fost obţinut cu încălcarea normelor legale, situaţie constatată de instanţa competentă;
5. permisul de conducere a fost obţinut în perioada în care titularul era cercetat sau judecat în cadrul unui proces penal pentru săvârşirea unei infracţiuni la regimul circulaţiei pe drumurile publice.

Persoana al cărei permis de conducere a fost anulat va fi înştiinţată în scris despre măsura luată, în termen de cel mult 5 zile de la luarea hotărârii.

Împotriva hotărârii de anulare a permisului de conducere se poate introduce acţiune în justiţie, în contenciosul administrativ, potrivit legii.

**Confiscarea bunurilor destinate sau folosite la săvârşirea contravenţiilor** (art. 215 din Regulament)

Confiscarea bunurilor destinate sau folosite la săvârşirea contravenţiilor se dispune de către poliţişti, prin acelaşi proces-verbal de constatare a contravenţiei, o dată cu aplicarea sancţiunii amenzii.

Sunt supuse confiscării:

* mijloacele speciale de avertizare luminoase şi sonore;
* dispozitivele care perturbă funcţionarea mijloacelor tehnice de supraveghere a traficului (dispozitive de bruiere radar).

**Imobilizarea vehiculului** (art. 117 din OUG, art. 216, 217, 218 din Regulament)

Imobilizarea unui vehicul constă în scoaterea acestuia în afara părţii carosabile, pe acostament sau cât mai aproape de marginea drumului şi punerea acestuia în imposibilitate de mişcare de către persoane autorizate, conform normelor legale, prin folosirea unor dispozitive tehnice sau alte mijloace de reţinere, ca urmare a săvârşirii de către conducătorul acestuia a uneia dintre următoarele fapte:

1. vehiculul nu este înmatriculat sau înregistrat;
2. are număr de înmatriculare sau înregistrare fals;
3. circulă fără plăcuţe cu numere de înmatriculare;
4. starea tehnică a vehiculului pune în pericol grav siguranţa circulaţiei, deteriorează grav drumul public sau mediul înconjurător;
5. vehiculul circulă cu încălcarea regulilor referitoare la transportul mărfurilor periculoase ori cu gabarite şi/sau mase depăşite;
6. există date sau indicii că vehiculul face obiectul unei infracţiuni;
7. conducătorul auto refuză să se legitimeze;
8. conducătorul auto se află în stare de ebrietate, sub influenţa substanţelor stupefiante sau a medicamentelor cu efect similar;
9. nu respectă timpii de conducere şi de odihnă prevăzuţi de lege.

Imobilizarea vehiculelor se dispune prin proces-verbal de către poliţist. Imobilizarea nu se dispune atunci când vehiculul poate fi repus în circulaţie de către un alt conducător calificat indicat de persoana vinovată sau de către proprietar, precum şi atunci când cauzele care impuneau luarea acestei măsuri au fost înlăturate pe loc.

Efectele imobilizării încetează în momentul în care au fost înlăturate motivele care au dus la luarea acestei măsuri şi se dispune de către agentul constatator sau şeful acestuia.

**Contravenţii la legea circulaţiei. Puncte de penalizare**

**Contravenţia este orice nerespectare a unei reguli de circulaţie cu condiţia să nu fie infracţiune.**

1. Încălcarea dispoziţiilor prevăzute în legislaţia rutieră constituie contravenţie şi se sancţionează cu avertisment ori cu amendă ca sancţiune principală şi, după caz, cu una din următoarele sancţiunile contravenţionale complementare:

|  |
| --- |
| a. aplicarea punctelor de penalizare (2, 3, 4 sau 6);  b. suspendarea exercitării dreptului de a conduce pe timp limitat;  c. confiscarea bunurilor destinate săvârşirii contravenţiilor prevăzute în prezenta ordonanţă de urgenţă ori folosite în acest scop. |
| Sunt supuse confiscării:  a. mijloacele speciale de avertizare luminoase şi sonore deţinute, montate şi folosite pe alte autovehicule decât cele cu regim de circulaţie prioritară;  b. dispozitivele care perturbă funcţionarea mijloacelor tehnice de supraveghere a traficului;  c. plăcuţele cu numărul de înmatriculare sau înregistrare care nu corespund standardelor în vigoare şi care sunt montate pe vehicule;  d. vehiculele cu tracţiune animală, când circulă pe drumurile publice pe care le este interzis accesul ori pe alte trasee decât cele stabilite de autorităţile publice locale  e. imobilizarea vehiculului;  f. radierea din oficiu a înmatriculării sau înregistrării vehiculului în cazurile prevăzute de lege;  g. ridicarea vehiculelor staţionate neregulamentar. |

Sancţiunile contravenţionale complementare se aplică prin acelaşi proces-verbal prin care se aplică şi sancţiunea principală a amenzii sau avertismentului.

**Amenzile contravenţionale**

Amenzile contravenţionale se stabilesc în cuantumul determinat de valoarea numărului punctelor-amendă aplicate.

Un punct amendă reprezintă valoric 10% din salariul minim brut pe economie, stabilit prin hotărâre a Guvernului.

Contravenţiilor prevăzute în prezenta ordonanţă de urgenţă li se stabilesc clase de sancţiuni cărora le corespunde un număr de puncte-amendă, în funcţie de gravitatea faptelor şi de pericolul social pe care acestea îl prezintă.

Clasele de sancţiuni sunt următoarele:

a. clasa I de sancţiuni - 2 sau 3 puncte-amendă;

b. clasa a II-a de sancţiuni - 4 sau 5 puncte-amendă;

c. clasa a III-a de sancţiuni - de la 6 la 8 puncte-amendă;

d. clasa a IV-a de sancţiuni - de la 9 la 20 puncte-amendă;

e. clasa a V-a de sancţiuni - de la 21 la 100 puncte-amendă.

Contravenţiile prevăzute la clasa a V - a de sancţiuni se aplică persoanelor juridice. Constatarea contravenţiilor şi aplicarea sancţiunilor se fac direct de către poliţistul rutier, iar în punctele de trecere a frontierei de stat a României de către poliţiştii de frontieră. Constatarea contravenţiilor se poate face şi cu ajutorul unor mijloace tehnice certificate, consemnându-se aceasta în procesul-verbal de constatare a contravenţiei.

Intrarea în România a cetăţenilor străini sau a cetăţenilor români cu domiciliul în străinătate este condiţionată de prezentarea dovezii achitării amenzilor datorate bugetului de stat sau local pentru contravenţii săvârşite pe teritoriul României, la regimul circulaţiei.

În cazurile constatării faptei cu un mijloc tehnic certificat sau mijloc tehnic omologat şi verificat metrologic, procesul-verbal se poate încheia şi în lipsa contravenientului, stabilirea identităţii conducătorului de vehicul, menţionându-se aceasta în procesul-verbal, fără a fi necesară confirmarea faptelor de către martori.

Contravenientul, cu excepţia persoanei juridice, poate achita, în termen de cel mult 48 de ore de la data primirii procesului-verbal de constatare a contravenţiei, jumătate din minimul amenzii prevăzute de lege.

Pentru amenzile contravenţionale în cuantum de până la 20 puncte - amendă, contravenientul poate achita pe loc agentului constatator jumătate din minimul amenzii prevăzute de lege.

Amenzile privind circulaţia pe drumurile publice se fac venit integral la bugetele locale. Amenzile cuvenite bugetelor locale se achită la Casa de Economii şi Consemnaţiuni – CEC S.A. sau la casieriile autorităţilor administraţiei publice locale ori a altor instituţii publice abilitate să administreze veniturile bugetelor locale; indiferent de localitatea pe a cărei rază acestea funcţionează, de cetăţenia, domiciliul sau de reşedinţa contravenientului ori de locul săvârşirii contravenţiei, precum şi la ghişeul unic din punctele de trecere a frontierei de stat a României. O copie de pe chitanţă se predă de către contravenient agentului constatator sau se trimite prin poştă organului din care acesta face parte, în termenul prevăzut de lege.

**Puncte de penalizare**

Săvârşirea de către conducătorul de autovehicul sau tramvai a uneia sau mai multor contravenţii atrage, pe lângă sancţiunea amenzii, şi aplicarea unui număr de puncte de penalizare, după cum urmează:

**a) 2 puncte de penalizare pentru săvârşirea următoarelor fapte:**

1. folosirea incorectă a luminilor de drum la întâlnirea cu un autovehicul care circulă din sens opus;
2. folosirea telefoanelor mobile în timpul conducerii, cu excepţia celor prevăzute cu dispozitive de tip “mâini libere”;
3. nerespectarea obligaţiei de a purta în timpul circulaţiei pe drumurile publice centura de siguranţă ori căştile de protecţie, omologate, după caz;
4. depăşirea cu 10 – 20 km/h a vitezei maxime admise pe sectorul de drum respectiv pentru categoria din care face parte autovehiculul condus, constatată, potrivit legii, cu mijloace tehnice omologate şi verificate metrologic;
5. circulaţia pe un sector de drum pe care accesul este interzis;
6. nerespectarea regulilor privind manevra de întoarcere, mersul înapoi, schimbarea benzii de circulaţiei sau a direcţiei de mers;
7. nerespectarea obligaţiei de a folosi luminile de întâlnire şi pe timpul zilei, pe autostrăzi, drumuri expres şi pe drumuri naţionale europene (E).
8. oprirea neregulamentara.
9. utilizarea incorecta a luminii farurilor fata de autovehiculul din fata

**b) 3 puncte de penalizare pentru săvârşirea următoarelor fapte:**

1. oprirea nejustificată sau circulaţia pe banda de urgenţă a autostrăzilor sau oprirea pe partea carosabilă a drumurilor expres sau a drumurilor naţionale europene (E);
2. depăşirea cu 21 – 30 km/h a vitezei maxime admise pe sectorul de drum respectiv pentru categoria din care face parte autovehiculul condus, constatată, potrivit legii, cu mijloace tehnice omologate şi verificate metrologic;
3. nerespectarea regulilor privind manevra de întoarcere, mersul înapoi, schimbarea benzii de circulaţie sau a direcţiei de mers, dacă prin aceasta s-a produs un accident din care au rezultat avarierea unui vehicul sau alte pagube materiale;
4. nepăstrarea unei distanţe corespunzătoare faţă de vehiculul care îl precede, dacă prin aceasta s-a produs un accident din care au rezultat avarierea unui vehicul sau alte pagube materiale;
5. nerespectarea semnificaţiei indicatorului “ocolire” instalat pe refugiul staţiilor de tramvai;

**c) 4 puncte de penalizare pentru săvârşirea următoarelor fapte:**

1. nerespectarea obligaţiilor care îi revin în cazul vehiculelor rămase în pană sau avariate;
2. depăşirea cu 31 – 40 km/h a vitezei maxime admise pe sectorul de drum respectiv pentru categoria din care face parte auto vehiculul condus, constatată, potrivit legii, cu mijloace tehnice omologate şi verificate metrologic;
3. circulaţia în timpul nopţii sau ziua, pe timp de ceaţă, ninsoare abundentă sau ploaie torenţială, cu un autovehicul fără lumini sau fără semnalizare corespunzătoare.
4. conducerea unui autovehicul sau tractarea unei remorci atunci când dovada înlocuitoare a certificatului de înmatriculare sau de înregistrare este eliberată fără drept de circulaţie sau durata acesteia a expirat.
5. refuzul inminarii documentelor la cererea politistului

**d) 6 puncte de penalizare pentru săvârşirea următoarelor fapte:**

1. refuzul de a permite imobilizarea vehiculului sau verificarea tehnică a acestuia;
2. nerespectarea semnificaţiei semnalelor regulamentare ale agenţilor de cale ferată care dirijează circulaţia la trecerile la nivel cu calea ferată;
3. depăşirea cu 41 – 50 km/h a vitezei maxime admise pe sectorul de drum respectiv pentru categoria din care face parte auto vehiculul condus, constatată, potrivit legii, cu mijloace tehnice omologate şi verificate metrologic;
4. circulaţia sau staţionarea pe spaţiul interzis care separă sensurile de circulaţie pe autostradă;
5. staţionarea ori parcarea autovehiculelor pe autostradă în alte locuri decât cele special amenajate şi semnalizate;
6. executarea pe autostradă a manevrei de întoarcere sau de mers înapoi, circulaţia sau traversarea de pe un sens de circulaţie pe celălalt prin zonele interzise, respectiv zona mediană sau racordurile dintre cele două părţi carosabile.
7. nerespectarea semnificaţiei indicatoarelor “Trecere la nivel cu o cale ferată simplă, fără bariere”, “Trecerea la nivel cu o cale ferată dublă, fără bariere” sau “Oprire” instalate la trecerea la nivel cu o cale ferată;
8. schimbarea direcţiei de mers prin viraj spre stânga, dacă prin aceasta se încalcă marcajul longitudinal continuu care separă sensurile de circulaţie;
9. pătrunderea într-o intersecţie dirijată prin semafoare, dacă prin aceasta se produce blocarea circulaţiei în interiorul intersecţiei.

**Suspendarea exercitării dreptului de a conduce**

Suspendarea exercitării dreptului de a conduce se dispune:

a. pentru o perioadă de 30 de zile dacă titularul permisului de conducere a săvârşit contravenţii care cumulează 15 puncte de penalizare;

b. pentru o perioadă de 60 de zile dacă titularul permisului de conducere cumulează, din nou, cel puţin 15 puncte de penalizare în următoarele 12 luni de la data expirării ultimei suspendări a exercitării dreptului de a conduce;

În cazul în care conducătorul de autovehicul sau tramvai săvârşeşte, într-un interval de 6 luni de la data restituirii permisului de conducere, din nou o faptă care atrage suspendarea, perioada de suspendare se majorează cu încă 30 de zile. Hotărârea de suspendare a exercitării dreptului de a conduce se comunică titularului de către serviciul poliţiei rutiere, care îl are în evidenţă contravenientul, în termen de 10 zile de la data constatării ultimei contravenţii. Punctele de penalizare se anulează la împlinirea termenului de 6 luni de la data constatării contravenţiei. Suspendarea exercitării dreptului de a conduce anulează toate punctele de penalizare acumulate până în acel moment.

Contravenientul este obligat să se prezinte la unitatea de poliţie pe raza căreia domiciliază sau, după caz, are reşedinţa, în termen de 5 zile de la primirea înştiinţării scrise, pentru a preda permisul de conducere.

Neprezentarea contravenientului în termenul prevăzut la alin. precedent, în mod nejustificat, atrage majorarea cu 30 de zile a duratei de suspendare a exercitării dreptului de a conduce, prevăzută la lit. a) şi b).

La cererea motivată a titularului permisului de conducere, perioadele de suspendare se reduc de către şeful poliţiei rutiere al judeţului sau al municipiului Bucureşti pe raza căreia a fost săvârşită fapta ori de către şeful poliţiei rutiere din Inspectoratul General al Poliţiei Române, dar nu mai puţin de 30 de zile, în condiţiile prevăzute în regulament.

În cazurile în care a fost încălcată o regulă de circulaţie care atrage, ca sancţiune contravenţională complementară, suspendarea exercitării dreptului de a conduce, conducătorul de autovehicul sau tramvai trebuie să se prezinte, obligatoriu, conform convocării, pentru verificarea cunoaşterii regulilor de circulaţie.

**În cazul nepromovării testului de cunoaştere a regulilor de circulaţie, perioada de suspendare se prelungeşte până la promovarea testului.** Precizăm că sancţiunea contravenţională complementară de suspendare a exercitării dreptului de a conduce se aplică şi instructorului auto atestat aflat în procesul de instruire practică a persoanelor pentru obţinerea permisului de conducere ori examinatorului aflat în timpul desfăşurării probei practice a examenului pentru obţinerea permisului de conducere.

**Abaterile la regimul circulaţiei care atrag suspendarea exercitării dreptului de a conduce**

1. Constituie contravenţii şi se sancţionează cu amenda prevăzută în clasa a II-a de sancţiuni şi cu aplicarea sancţiunii contravenţionale complementare a suspendării exercitării dreptului de a conduce pentru o perioadă de 30 de zile, săvârşirea de către conducătorul de autovehicul sau tramvai a următoarelor fapte:

a. depăşirea coloanelor de vehicule oprite la culoarea roşie a semaforului sau la trecerile la nivel cu calea ferată;

b. neacordarea priorităţii de trecere pietonilor angajaţi în traversarea regulamentară prin locurile special amenajate şi semnalizate, aflaţi pe sensul de deplasare al autovehiculului sau tramvaiului;

c. neacordarea priorităţii de trecere vehiculelor care au acest drept;

d. nerespectarea semnificaţiei culorii roşii a semaforului;

e. nerespectarea regulilor privind depăşirea;

f. nerespectarea semnalelor, indicaţiilor şi dispoziţiilor poliţistului rutier aflat în exercitarea atribuţiilor de serviciu;

g. nerespectarea prevederilor art.71 alin.(2) din prezenta lege.

2. Constituie contravenţie şi se sancţionează cu amenda prevăzută în clasa a III-a de sancţiuni şi cu aplicarea sancţiunii contravenţionale complementare a suspendării exercitării dreptului de a conduce pentru o perioadă de 60 de zile săvârşirea de către conducătorul de autovehicul sau tramvai a următoarelor fapte:

a. nerespectarea regulilor privind prioritatea de trecere, depăşirea sau trecerea la culoarea roşie a semaforului, dacă prin aceasta s-a produs un accident de circulaţie din care au rezultat avarierea unui vehicul sau alte pagube materiale;

b. nerespectarea interdicţiei temporare de circulaţie instituite pe un anumit segment de drum public;

c. nerespectarea regulilor de circulaţie la trecerea unei coloane oficiale sau intercalarea într-o astfel de coloană.